《励志诗 其二》
清代·计元坊

士人乏奇才，动辄咎贫贱。岂处贫贱中，抱负遂难见？

曲逆方宰肉，一乡已称善。诸葛当躬耕，三分定佐汉。

内反无足凭，气馁徒炫乱。不见玉韫山，与石自有辨。

作者简介：字维严，江南吴江人。○维严为甫草先生之孙，希深同学之子，硁硁自好，诗有源流。雍正甲辰，访予于葑溪老屋，不值而返。寄诗三章，已臻古淡，今虽散佚，每一追忆，如尘如梦，不胜惘惘也。